
Nikolaos Sliousaregko rođen je 1967. godine u Solunu. Ima više od 35 godina međunarodnog iskustva u oblasti poslovnog upravljanja, prodaje, ugostiteljstva, hotelijerstva i obuke zaposlenih.

Iako je diplomirao pedagogiju, svoje prve profesionalne korake napravio je u ugostiteljstvu, radeći kao konobar tokom studija.

Četrnaest godina radio je u Atinskoj pivari, članici HEINEKEN grupacije, gde je obavljao funkciju rukovodioca prodaje za severnu Grčku. Nakon toga preuzeo je funkciju direktora distributivne grupacije Ermis u Tesaliji. Istovremeno je stekao i iskustvo kao vlasnik ugostiteljskog objekta.

Od 2011. godine obavlja funkciju direktora razvoja za Balkan u okviru grupacije Mantis Group, kao i direktora Hotela Junior u Brzeću na Kopaoniku.

Tokom svoje profesionalne karijere posebno se posvetio unapređenju poslovanja, upravljanju i razvoju ljudskih resursa, standardizaciji poslovnih procesa i praktičnoj obuci zaposlenih. Veruje da se vrhunski i održivi rezultati ne zasnivaju samo na talentu pojedinca, već pre svega na jasno definisanim sistemima, visokim standardima i njihovoj doslednoj primeni.

Njegovo višedecenijsko iskustvo u ugostiteljstvu, hotelijerstvu, prodaji i upravljanju ljudima predstavljalo je osnovu za nastanak ove knjige. Poseban naglasak stavlja na standarde usluge, komunikaciju sa gostima, praktičnu obuku zaposlenih i stvaranje vrhunskog iskustva gosta.

––––––––

Knjiga je namenjena početnicima, profesionalnim konobarima, vlasnicima, preduzetnicima i menadžerima ugostiteljskih objekata.

Oženjen je i otac tri ćerke.Ova knjiga je prvenstveno namenjena svima koji žele da započnu svoju karijeru kao konobari, bez prethodnog iskustva u ovoj oblasti, pružajući im neposredan i praktičan vodič za brze i visoke rezultate.

Istovremeno je namenjena i profesionalnim konobarima, kao alat za unapređenje njihovih komunikacijskih veština, kako bi svojim gostima pružili maksimalno iskustvo, ali i kao zajednički vodič za obuku mlađih kolega u timu.

Paralelno, knjiga je namenjena i vlasnicima i preduzetnicima u ugostiteljstvu, jer im pruža kompletan alat za osnovne i početne korake u obuci osoblja, ali i za unapređenje kvaliteta usluge koju njihovi konobari pružaju gostima.

​Cilj knjige je:

	Da postluži kao alat za sticanje znanja, da podrži i da podstakne svakog konobara u prvim koracima karijere.

	Da jasno prikaže filozofiju i psihologiju usluge (servisa), međuljudskih odnosa i komunikacije, kroz jednostavan i pristupačan pristup, objašnjenje i analizu.

	Da razvije samopouzdanje i ličnost svakog konobara.

	Da mu prenese očekivanja i osnovna „unutrašnja pravila funkcionisanja“ gostiju, kako bi mogao da ih ispuni sa što većim uspehom.

	Da pomogne svakome ko želi da radi efikasno i efektivno u bilo kom ugostiteljskom objektu.

	Da doprinese brzom unapređenju učinka i finansijskih primanja konobara. 




Posveta

Ova knjiga je posvećena mojim voljenim roditeljima, Grigorisu i Beti, mojoj supruzi Ivani, mojoj deci Nadiji, Irini i Vasiliji, kao i svim ljudima od kojih sam imao sreće da učim tokom svog profesionalnog razvoja.



​Predgovor

Prof. dr Georgi Genov, direktor Poslovnog udruženja hotelijera i restoratera Srbije

Knjiga ’’Konobar koga svi žele’’, priručnik za oblast hrane i pića u ugostiteljskim objektima, važno je pomagalo, u kom se autor bavi svim onim temama vezanim za prakse u funkcionisanju jednog restorana. Doprinos autora nalazi se u činjenici da je prvi na Balkanu koji se ovom temom pozabavio sa tačke gledišta gosta. U ovom slučaju, treba se posebno osvrnuti i na pedagoški aspekt ove knjige. Tokom pisanja, autor je primenio i preneo svoje višegodišnje iskustvo iz hotelijerske industrije, dok je istovremeno izučavao domaću i stranu bibliografiju, koju je i postavio na kraju knjige.

Pristup temi je odgovarajući, budući da je tema predstavljena na najprirodniji način. Кonkretno, kao što se može videti iz sadržaja, prvo se predstavlja definicija konobara kao profesije, a zatim se analiziraju gosti i njihove potrebe, na kojima se zasniva postojanje svakog ugostiteljskog objekta. Naknadno, kroz šest koraka, daju se konkretna i detaljna uputstva za ponašanje osoblja. Nakon ovoga, predstavlja se organizaciona struktura restorana i analiziraju se operativne procedure koje su od posebnog značaja za rad u odeljenju hrane i pića svake ugostiteljske jedinice. Na kraju knjige daju se uputstva onima koji su zainteresovani za pokretanje i vođenje sopstvenog restorana.

Praktični aspekt pristupanja temi dominira knjigom, što daje temi posebno skladan tok prezentacije, koji čitaoca uvodi u svet restorana korak po korak. Grafički prikazi koji ilustruju tematiku u velikoj meri doprinose tome, tako da čitalac može lakše da razume ovu složenu problematiku.

Zahvaljujući primenljivosti sadržaja na sektor ugostiteljstva, ova knjiga je koristan vodič za početnike, kao i za menadžere ili direktore sa iskustvom u sektoru restoraterstva. Pored toga, knjiga igra važnu ulogu u poboljšanju kvaliteta pružanja usluga u sektoru ugostiteljstva i predstavlja veoma dobru osnovu za unapređenje praktične obuke i primene znanja.

Jedna od potreba koju imamo kao ljudi jeste zabava. Možemo da skuvamo kafu i kod kuće, ali je drugačije piti je napolju, u kafiću ili kafani, u drugačijoj atmosferi i na pravi način. Možemo da spremamo hranu kod kuće, ali dobar kuvar, dobar roštilj majstor (!) i besprekorna prezentacija jela od strane konobara pružiće nam drugačije iskustvo. Izaći ćemo i posetiti bar ili klub da bismo slušali muziku, družili međusobno, đuskali, ali su šanker i konobar oni koji će na nas ostaviti utisak, zbog svog znanja i usluge. Kad idemo na odmor tražimo dobar hotel, dobar restoran i dobar bar da se zabavimo. Međutim, ’’dobro“ nije samo rezultat lokacije i ’’zvezdica“ kojima su hotel ili restoran nagrađeni, već najpre zavisi od ljudi koji su tu da nas služe: moraju da budu profesionalci i pre svega ’’ljudi“!

Janis Konstantinidis, preduzetnik (Caldera Bar)

Iskustvo autora je veliko u svemu što sam opisao. Nikos je radio i izrastao u muškarca u oblasti ‘’pružanja usluga’’ i ‘’provoda’’, radeći na skoro svim pozicijama. Kako kroz bar i kuhinju, tako i kao konobar. Takođe, i kao dobavljač proizvoda takvim objektima, ali i kao vlasnik takvih objekata. Poznaje sve aspekte sektora zabave, iznutra. A ono što je uvek naglašavao tokom naših razgovora jeste potreba za treningom svih ljudi koji rade u ugostiteljstvu i u sektoru zabave, a naročito onih u oblasti pružanja usluge i servisa. Dao je drugu perspektivu ovoj industriji, kao poznavalac problema, uvek nudeći rešenja.

On u knjizi navodi male tajne, a velike istine, u vezi sa konobarskom profesijom i to na metodičan način, suštinskim rečenicama i jednostavnim pisanjem, lakim za razumeti.  Knjiga ’’Кonobar koga svi žele“ je dragocen vodič i alat za današnjeg konobara bilo kakvog objekta. Svima koji rade u ovoj oblasti sadržaj ove knjige biće istinski od pomoći. Knjiga takođe nastoji da dopuni nedostatke u bibliografiji. Ljudi iz ove oblasti će sada drugačije sagledati svoj posao, dok će knjiga, istovremeno, pružati značajnu pomoć mladim ljudima koji ulaze u ovu profesionalnu oblast, jer će im pomoći da steknu čvrstu osnovu i uspeh u veoma konkurentnoj industriji.

Konobar svoj posao mora da obavlja uz dozu strasti, umetnosti čak, na ljubazan, a pre svega human način. Potrebno je da ima koncentraciju, dobro zapažanje svega oko sebe, brze reakcije i efikasnost, dobro pamćenje i razvijene komunikacione veštine. Mora biti informisan, mora neprekidno da uči, da vežba i da ga karakterišu sposobnost za predviđanje i takt. Za kraj, konobar je istovremeno psiholog i prijatelj, ali pre svega mora biti profesionalac. Nikos će svojom knjigom sigurno pomoći svim konobarima na svim mestima da steknu ove osobine.

​Uvod

‘’Najduže putovanje počinje prvim korakom.“

Jedne večeri, prebirajući po kutiji sa porodičnim fotografijama, pronašao sam zaboravljenu prvu fotografiju na kojoj sam konobar, iz perioda kada sam imao oko sedam godina. Na njoj izgledam ponosno i srećno, držeći poslužavnik koji gotovo dodiruje pod. Iz nekog razloga, ovo zanimanje se od tada ubrajalo među one poslove kojima sam želeo da se bavim kada odrastem — možda zato što sam još kao dete osećao radost služenja i ljudskog kontakta. Ispunjen prijatnim emocijama koje mi je probudila ta fotografija, pokušao sam da se setim zašto se u meni probudila ta želja. Tako je počelo jedno putovanje u prošlost i u moje prve profesionalne korake.

[image: ]

Moj otac je bio geometar i imao je kancelariju u jednoj zgradi u centru Soluna. Često me je vodio sa sobom i smeštao u praznu kancelariju, gde sam crtao i prijatno provodio vreme. Zaista sam bio veoma zadovoljan što se kao dete bavim nečim kreativnim. Malo po malo, učio me je o raznim pojmovima, instrumentima, kako da gledam na mapu, ponešto o tehničkom crtanju, trigonometriji, pomagao mi da rešavam zadatke i da koristim prvi digitron koji je doneo iz Sjedinjenih Američkih Država. Sve me je to oduševljavalo i stalno sam imao želju za daljim učenjem. To je bio moj prvi susret sa disciplinom i detaljem — osobinama koje su kasnije bile veoma korisne i u servisu.

To što sam kao dete provodio vreme u profesionalnom okruženju značilo je da sam neprestano zapitkivao oca i njegove zaposlene o svemu što mi nije bilo jasno — a bilo je mnogo takvih pitanja. Otac je imao mnogo strpljenja, posvećivao mi je vreme i pružao puno ljubavi, ali u radnom okruženju postoje određena ograničenja. Kao dete nisam mogao da shvatim specifičnost poslovnog prostora; za mene je bilo sasvim prirodno da želim da se svi stalno bave mnome. Zato sam ponekad osećao nelagodnost i ljutnju kada mi nisu posvećivali punu pažnju i kada sam morao da budem tih, čekajući da završe svoje složene zadatke i proračune da bi se ponovo pozabavili mnome.

Jedan od najdražih trenutaka bilo je vreme pauze, kada su svi naručivali kafu na kiosku kod čika Jorgosa, a ja svoj sok od pomorandže i omiljeni slatkiš – vanilu. Zadovoljstvo nisam osećao samo od onoga što sam pio ili jeo, već i iz samog procesa usluživanja od strane čika Jorgosa i njegovog odnosa prema meni. Iako nije bio moj rođak, ponašao se prema meni kao da sam veoma važan. Njegova ljubaznost, reči, osmeh, kecelja, način na koji je posluživao — gotovo kao neka ceremonija — obećanja da će sledeći put imati neki novi slatkiš samo za mene, kao i pitanja koja mi je postavljao dok je odnosio ‘’prljavo“ posuđe, sve to činilo je da se osećam jedinstveno. A to je zaista predivan osećaj. To su, ujedno, bili i moji prvi doživljaji onoga što danas zovemo ’’iskustvo gosta“.

Jednom prilikom, dok sam bio u kancelariji, zamolio sam oca da siđem na niži sprat, u kiosk čika Jorgosa, da ranije uzmem svoju pomorandžadu i slatkiš. Čika Jorgos me je dočekao sa osmehom, smestio za jedan od tri stolića u svom malom kiosku i, kao i uvek, lepo me poslužio. Prvi put sam obratio pažnju na to kako zvoni telefon, kako prima porudžbinu i kako je pažljivo priprema, objašnjavajući mi usput ceo proces. Kada je krenuo da odnese porudžbinu, zamolio me je da ’’pazim“ na kiosk dok se ne vrati. I to je bio divan osećaj: neko mi je poverio nešto važno.

Dok je bio odsutan, zazvonio je telefon. Kao što sam ranije video da treba, podigao sam slušalicu i javio se onako kako sam čuo da on to radi: ’’Jorgosov kiosk, izvolite.“ Sa druge strane začuo sam očev smeh kada je prepoznao moj glas, a zatim mi je izdiktirao porudžbinu za pauzu u kancelariji, da bih je preneo čika Jorgosu. Osećao sam se odlično — upravo sam uzeo svoju prvu porudžbinu. Zapisao sam je u blok koji se nalazio na pultu i nestrpljivo čekao da se čika Jorgos vrati kako bih mu preneo lepe vesti. Kada se vratio i počeo da sprema porudžbinu, zamolio sam ga da je ja poslužim. Nasmešio se i rekao: ’’Naravno.“ Skinuo je svoju kecelju, preklopio je i vezao mi je oko struka, dao mi veliki, za mene ogroman, metalni poslužavnik, objasnio koji je koja kafa i stavio račun na poslužavnik. To je bio prvi put da sam držao poslužavnik u rukama, koje su mi se tresle, ali mi je čika Jorgos strpljivo objašnjavao kako treba da ga držim da se kafe ne prospu.

Kada sam ušao u kancelariju, sa ogromnim osmehom od kojeg je falilo pola zuba, sa keceljom i poslužavnikom koji je skoro dodirivao pod, svi su počeli da se smeju. Poslužio sam, naravno prosute, kafe i vode, objašnjavajući, poput čika Jorgosa, koja je kafa za koga, ne zaboravivši da ozbiljno dodam kako će za sve ‘’biti para“ zato što se kafa prosula. Vesela i opuštena atmosfera bila je za mene znak da sam dobro i odgovorno obavio svoj posao. Otac je dao više novca za račun, a kada sam mu rekao da mi čika Jorgos nije dao kusur da mu vratim, odgovorio je da kusur ide meni za trud.

Na odlasku su mi i zaposleni u kancelariji, uz osmeh, dali po jedan novčić kao bakšiš. Imao sam sopstveni novac, zarađen mojim radom, da kupujem sladolede i čokolade! Veoma jak osećaj. Bio sam srećan, svi su bili sre

